Սանտուերիի ամրոց

Սանտուերիի ամրոց (), պաշտպանական կառույց Իսպանիային պատկանող Մալյորկա կղզում (Բալեարյան կղզիներ)՝ Ֆելանիչ քաղաքում։ Տեղակայված է ժայռի գագաթին՝ ծովի մակարդակից 475 մետր բարձրության վրա։

Պատմություն 
Ներկայիս ամրոցը կառուցվել է 14-րդ դարում, սակայն դրանից առաջ այդ տարածքում դեռ Հին Հռոմի ժամանակներից եղել է ամրաշինություն, որի ռազմավարական հարմար դիրքը թույլ է տվել վերահսկել ծովածոցերն ու ծովախորշերը։ Մավրերն իրենց ներդրում են ունեցել ամրոցի վերակառուցման գործում 8-13-րդ դարերում, երբ իշխել են թերակղզում։ Երբ 1231 թվականին Խայմե I թագավորն իր զորքով ներխուժել է Մայորկա, Սանտուերիի ամրոցը մավրերի համար ծառայել է որպես ապաստարան և պաշարվել է քրիստոնյաների կողմից։ Երբ վերջիններս հասկացել են, որ ամրոցն անառիկ է, դիմել են խորամանկության. նրանք կազմակերպել են խնջույք՝ երաժշտությամբ ու պարերով։ Այդպիսով շեղելով մավրերի ուշադրությունը՝ քրիստոնյաներն ամրոցի վրա հարձակվել են հակառակ կողմից։ Մի քանի մավրերի հաջողվել է փախչել ու թաքնվել քարայրում։ Քրիստոնյաները ենթադրել են, թե նրանք շուտով կմեռնեն սովից, սակայն մավրերին հաջողվել է կենդանի մնալ, քանի որ քարանձավի արևմտյան կողմում ելք կար դեպի ծովը, որտեղ նրանք ձուկ են որսացել և փրկվել սովամահ լինելուց։

Ամրոցի պատերը, որ վերակառուցվել են 1348 թվականին, ունեցել են 370 հրակնատներ։ Պահպանվել են ամրոցի տարբեր կողմերում տեղակայված երեք քառանկյուն աշտարակներ և մեկ շրջանաձև աշտարակ, որ հայտնի է որպես Խոնարհման աշտարակ։

1811 թվականին Սանտուերիի ամրոցը դարձել է մասնավոր սեփականություն։ Նրա պատերի ներսում պահպանվել են մատուռը, ալրաղացը և բանջարեղեն ու միրգ աճեցնելու համար նախատեսված հանավարները։ 1993 թվականի նոյեմբերի 30-ին ամրոցը հայտարարվել է Իսպանիայի մշակութային ժառանգության օբյեկտ և ստացել է RI-51-0008421 գրանցման համարը։ Ներկայում այն այցելությունների համար փակ է։

Ծանոթագրություններ

Արտաքին հղումներ 
 Պաշտոնական կայք
 Սանտուերիի ամրոց. Google Maps

Իսպանիայի ամրոցներ